রবিবারের সন্ধ্যাতেই মহারণ। শিলিগুড়ির কাঞ্চনজঙ্ঘা স্টেডিয়ামে। রবিবারোয়ারি উত্তুরে ডার্বির গায়ে কিন্তু ঐতিহাসিক ‘ট্যাগ’ বসে যাচ্ছে ম্যাচ শুরুর ৪৮ ঘণ্টা আগেই।পরিসংখ্যান সেই কথাই বলছে। আইলিগের ইতিহাসে এর আগে কখনও দুই লেগের ডার্বির আসর শহরের বাইরে বসেনি। ঐতিহাসিক সেই ঘটনাই ঘটতে চলেছে এবার।
আরও পড়ুন 
ইস্টবেঙ্গলকে প্রবল চাপে ফেলে দিল মোহনবাগান 
মরশুম শেষ হয়নি। তার আগেই কথা শুরু ইস্টবেঙ্গলে। আসছেন নতুন অতিথি, জানালেন স্টিভেন
ফেব্রুয়ারিতে প্রথম লেগের ডার্বির আয়োজক ছিল ইস্টবেঙ্গল। এবারে ‘হোম’ ম্যাচ খেলবে মোহনবাগান। গত বছর আইলিগ-এর এক লেগের ডার্বি কাঞ্চনজঙ্ঘা স্টেডিয়ামে হয়েছিল। তবে আইলিগ-এর দু’লেগের ডার্বিই শহরের বাইরে —— এমন ঘটনা আই লিগের ইতিহাসে আগে কখনও ঘটেনি।
 

শিলিগুড়িতে রওনা হয়ে গেল বাগান শিবির। ছবি : ফেসবুক
পরিসংখ্যান বলছে, ১৯৯৮-৯৯ সালের জাতীয় লিগে অদ্ভুত এক নিয়মে খেলা হয়েছিল। সেবার জাতীয় লিগের একটা অর্ধ খেলা হয়েছিল গোয়ায়। অন্য অর্ধ শহর কলকাতায়। সেই সময়ে ইস্টবেঙ্গলের কোচ ছিলেন মনোরঞ্জন ভট্টাচার্য। 
এমন পরিসংখ্যান শুনে কিছুটা নস্ট্যলজিয়া গ্রাস করে ময়দানি মনাদাকে। আঠারো বছর আগের সেই লিগের কথা স্মরণ করতে গিয়ে মনোরঞ্জন বলছিলেন, ‘সেবারে দলটা যথেষ্ট শক্তিশালী ছিল। সুলে মুসা, ভাইচুং, চ্যাপম্যান, তুষার রক্ষিতের মতো তারকা ছিল। গোয়ার ম্যাচটা ১-১ হলেও কলকাতায় জিতেছিলাম আমরাই।’ 
তবে কলকাতার বাইরে জোড়া মহারণ হলেও শিলিগুড়িতে ডার্বির উত্তাপ কোনও অংশে কম হবে না, এমনটাই মনে করছেন তিনি। মনোরঞ্জন বলে দিলেন, ‘কলকাতার থেকে কোনও অংশে ডার্বির ক্রেজ কম হবে না শিলিগুড়িতে।’ নিজের বক্তব্যের সপক্ষে যুক্তি দিয়ে তিনি বলছেন, ‘শিলিগুড়ির দর্শকরা সেভাবে ডার্বির স্বাদ পায় না। তাই ওদের মধ্যে ডার্বির উন্মাদনা মোটেও কম হবে না। তাছাড়া, রবিবার কাঞ্চনজঙ্ঘার গ্যালারির বেশিরভাগ অংশ জুড়েই থাকবে কলকাতার সমর্থকরা।’

ছবি : ইউটিউব
ডার্বি নেই শহরে। মন খারাপের কোনও ব্যাপারই নেই। এমনটাই যুক্তি তাঁর। মনাদা বলছিলেন, ‘বারাসত কিংবা রবীন্দ্র সরোবরে ডার্বি আয়োজন করতে পারত মোহনবাগান। তবে বারাসতে সম্ভবত লাল-হলুদ সমর্থকদের আধিক্য থাকবে, এমনটা অনুমান করেই বাগান কর্তারা শিলিগুড়িতে ম্যাচ আয়োজন করেছেন।’
যদিও মনোরঞ্জনের যুক্তি মানতে পারলেন না ইস্টবেঙ্গলে খেলে যাওয়া ব্রাজিলীয় ডগলাস দ্য সিলভা। বর্তমানে ব্রাজিলেই রয়েছেন তিনি। তাঁর সঙ্গে যোগাযোগ করা হলে তিনি বলে দিলেন, ‘ডার্বি শহর কলকাতার ঐতিহ্য। শহরেই ডার্বি ম্যাচের আয়োজন করা উচিত।’
(তথ্য সৌজন্য: হরিপ্রসাদ চট্টোপাধ্যায়)